B4-0687, 0688, 0691, 0692 και 0693/96

Ψήφισμα σχετικά με την απόφαση για τη μη αποδοχή της Κροατίας στο Συμβούλιο της Ευρώπης

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην Κροατία και τη γνωμοδότησή του της 27ης Απριλίου 1995 ((ΕΕ C 126, της 22.05.1995, σελ. 77)) σχετικά με την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 3906/89 με στόχο τη διεύρυνση της οικονομικής ενίσχυσης στην Κροατία (COM(94)0526 - C4-0260/94 - 94/0271 (CNS)),

Α. λαμβάνοντας υπόψη ότι, στις 14 Μαΐου 1996, η Επιτροπή των Υπουργών του Συμβουλίου της Ευρώπης αποφάσισε να αναβάλει την ένταξη της Κροατίας και ζήτησε από την κροατική κυβέρνηση την υλοποίηση προόδου στον τομέα της δημοκρατίας και των δικαιωμάτων του ανθρώπου,

B. λαμβάνοντας υπόψη το γεγονός ότι η ένταξη των δημοκρατιών της πρώην Γιουγκοσλαβίας στους δημοκρατικούς οργανισμούς της Ευρώπης αποτελεί σημαντικό στοιχείο για την επικράτηση μόνιμης ειρήνης στην περιοχή,

Γ. τονίζοντας το γεγονός ότι η ενσωμάτωση των δημοκρατιών της πρώην Γιουγκοσλαβίας στις δημοκρατικές διαρθρώσεις της Ευρώπης μπορεί να επιτευχθεί μόνο εάν υπάρξει πλήρης σεβασμός των θεμελιωδών ανθρωπίνων δικαιωμάτων και των δικαιωμάτων των μειονοτήτων καθώς και των βασικών αρχών της δημοκρατίας,

Δ. εκφράζοντας την έντονη ανησυχία του για το λόγο ότι έχουν απαγγελθεί κατηγορίες κατά αρκετών δημοσιογράφων και έχουν κλείσει αδέσμευτα μέσα μαζικής ενημέρωσης μετά την έγκριση νόμου βάσει του οποίου επαναφέρεται το αδίκημα του τύπου στην Κροατία, καθώς και για την πρακτική που δείχνει ότι τα κρατικά και τα ανεξάρτητα μέσα ενημέρωσης δεν αντιμετωπίζουν ίση μεταχείριση σε ό,τι αφορά τη διανομή, την πρόσβαση σε πληροφορίες, την καταχώρηση, τη διαφήμιση και τις δυνατότητες πρόσβασης σε χρηματοπιστωτικά μέσα,

Ε. τονίζοντας ότι το Σεπτέμβριο 1996 προβλέπεται η διεξαγωγή τοπικών εκλογών και ότι η ύπαρξη πλουραλιστικών και αδέσμευτων μέσων ενημέρωσης αποτελεί προϋπόθεση για τη δημοκρατική διεξαγωγή των εκλογών αυτών,

1. λαμβάνει γνώση την απόφαση της Επιτροπής Υπουργών του Συμβουλίου της Ευρώπης και υποστηρίζει την Πολιτική Επιτροπή του οργανισμού αυτού όσον αφορά την απόφαση αναβολής της ένταξης της Κροατίας σε αυτό το θεσμικό όργανο[semigr ]

2. καλεί τον Πρόεδρο και την κυβέρνηση της Κροατίας να συμμορφωθούν, το συντομότερο δυνατόν, με τις θεμελιώδεις αρχές των ανθρωπίνων και δημοκρατικών δικαιωμάτων όπως καθορίζονται στην Ευρωπαϊκή Σύμβαση για τα Ανθρώπινα Δικαιώματα και τις Θεμελιώδεις Ελευθερίες του Συμβουλίου της Ευρώπης[semigr ]

3. υποστηρίζει την απόφαση του Συμβουλίου της Ευρώπης να υποβάλει την ένταξη της Κροατίας στους ακόλουθους όρους:

- το σεβασμό της ελευθερίας του τύπου,

- το δικαίωμα της επιστροφής των Σέρβων προσφύγων,

- την πλήρη συνεργασία με το Διεθνές Δικαστήριο της Χάγης,

- την πλήρη συνεργασία με την Ευρωπαϊκή Ένωση προκειμένου να επιλυθεί η κρίση του Μοστάρ,

- το σεβασμό των αποτελεσμάτων των δημοτικών εκλογών, και την εξάλειψη των εμποδίων για την εκλογή δημάρχου του Ζάγκρεμπ[semigr ]

4. καλεί την Επιτροπή και το Συμβούλιο να συμβάλουν ενεργά στην εδραίωση πλήρους δημοκρατίας στην Κροατία μέσω της ανάπτυξης σχεδίων στο πλαίσιο του προγράμματος PHARE για τη δημοκρατία[semigr ]

5. καλεί τις κροατικές αρχές να εγγυηθούν ότι όλα τα κόμματα θα έχουν πρόσβαση στην τηλεόραση και τα μέσα μαζικής ενημέρωσης που ελέγχονται από την κυβέρνηση κατά τη διάρκεια της προεκλογικής εκστρατείας[semigr ]

6. ζητεί από το Συμβούλιο της Ευρώπης να ενημερώνεται τακτικά σε σχέση με την πολιτική του όσον αφορά την ένταξη νέων κρατών μελών[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο, την κυβέρνηση και το κοινοβούλιο της Κροατίας, καθώς και την Επιτροπή Υπουργών και την Κοινοβουλευτική Συνέλευση του Συμβουλίου της Ευρώπης.